Κανονισμός (ΕΚ) αριθ. 1105/2001 του Συμβουλίου

της 30ής Μαΐου 2001

για την τροποποίηση του κανονισμού (ΕΟΚ) αριθ. 1911/91 για την εφαρμογή των διατάξεων του κοινοτικού δικαίου στις Καναρίους Νήσους

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 25 παράγραφος 4 πρώτο εδάφιο,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) Το άρθρο 5 παράγραφος 1 του κανονισμού (ΕΟΚ) αριθ. 1911/91(4) ορίζει ότι, για μια μεταβατική περίοδο, επιτρέπεται, στις ισπανικές αρχές, να επιβάλλουν φόρο στην παραγωγή και στις εισαγωγές (APIM) στο σύνολο των εισαγόμενων προϊόντων και των προϊόντων που παράγονται στις Καναρίους Νήσους.

(2) Το άρθρο 6 παράγραφος 1 του ίδιου κανονισμού καθορίζει μια μεταβατική περίοδο για την προοδευτική εισαγωγή του κοινού δασμολογίου (ΚΔ) στις Καναρίους Νήσους.

(3) Οι δύο μεταβατικές περίοδοι έληξαν στις 31 Δεκεμβρίου 2000.

(4) Τον Οκτώβριο και το Νοέμβριο του 2000, οι ισπανικές αρχές ζήτησαν να παραταθούν οι εν λόγω μεταβατικές περίοδοι και τα μέτρα που θεσπίστηκαν δυνάμει του κανονισμού (ΕΟΚ) αριθ. 1911/91.

(5) Τον Ιούλιο και τον Οκτώβριο του 2000, οι ισπανικές αρχές γνωστοποίησαν ένα νέο φόρο ο οποίος θα επιβληθεί στις Καναρίους Νήσους, προκειμένου να αντισταθμίσει τα μειονεκτήματα που αναφέρει το άρθρο 299 παράγραφος 2 της συνθήκης.

(6) Σύμφωνα με τα συνημμένα στις αιτήσεις έγγραφα, αν και η οικονομική κατάσταση στις Καναρίους Νήσους βελτιώθηκε κατά τη μεταβατική περίοδο, η πλήρης ένταξη των Καναρίων Νήσων θα οδηγήσει σε μείωση των βιομηχανικών και εμπορικών δραστηριοτήτων, και συνεπώς της απασχόλησης, στους διάφορους σχετικούς τομείς.

(7) Στο σύντομο χρονικό διάστημα που ήταν διαθέσιμο, δεν ήταν ωστόσο δυνατό να προσδιορισθούν οι επιπτώσεις που θα είχε η κατάργηση ή η τροποποίηση των υφιστάμενων μέτρων στην οικονομική και κοινωνική κατάσταση των Καναρίων Νήσων.

(8) Συνεπώς, για να διασφαλισθεί στους οικείους οικονομικούς φορείς κάποια συνέχεια του νομικού πλαισίου που διέπει τις δραστηριότητές τους, ενδείκνυται να παραταθούν οι εν λόγω μεταβατικές περίοδοι κατά ένα έτος.

(9) Μετά την ολοκλήρωση της αξιολόγησης που προαναφέρθηκε, η Επιτροπή θα υποβάλει, εάν είναι απαραίτητο, νέα πρόταση, λαμβάνοντας υπόψη τους στόχους του άρθρου 299 παράγραφος 2 της συνθήκης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στο άρθρο 5 παράγραφοι 1 και 6, και στο άρθρο 6 παράγραφος 1 του κανονισμού (ΕΟΚ) αριθ. 1911/91, η ημερομηνία "31 Δεκεμβρίου 2000" αντικαθίσταται από την ημερομηνία "31 Δεκεμβρίου 2001".

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Μαΐου 2001.

Για το Συμβούλιο

Ο Πρόεδρος

B. Lejon

(1) Πρόταση που διατυπώθηκε στις 9 Φεβρουαρίου 2001 (δεν έχει δημοσιευθεί ακόμη στην Επίσημη Εφημερίδα).

(2) Γνώμη που διατυπώθηκε στις 3 Απριλίου 2001 (δεν έχει δημοσιευθεί ακόμη στην Επίσημη Εφημερίδα).

(3) Γνώμη που διατυπώθηκε την 1η Μαρτίου 2001 (δεν έχει δημοσιευθεί ακόμη στην Επίσημη Εφημερίδα).

(4) ΕΕ L 171 της 29.6.1991, σ. 1· κανονισμός όπως τροποποιήθηκε από τον κανονισμό (ΕΚ) αριθ. 2674/1999 (ΕΕ L 326 της 18.12.1999, σ. 3).